**Mi-e dor de iarna ce-a trecut**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ninge prea tomnatic pentru renii mei,

Pe poteca brună nu s-aștern nămeți,

Aș veni la tine astăzi fără ei,

Prin zăpezi absente parcă-s mai înceți,

Nu mai am răbdare până la Crăciun,

Vreau în seara asta primul să colind

Lângă geamul vremii, lasă-mă să-ți pun

Un pastel pe umeri și-o s-auzi venind

Prin artere fulgii iernii ce-a trecut,

O poveste albă, plină de ninsori,

Ne vom pierde urma iar în așternut

Până ne-or ajunge-n prag colindători.

- Iernile trecute poate-au fost fierbinţi,

Poate-a nins pe jarul sânilor plăpânzi,

Însă niciodată n-am fost prea cuminţi,

N-am impus cenzura, când mereu flămânzi

Ne-a găsit iubirea, ne-am purtat în gând

Şi-am închis sub gene tot ce nu ne-am spus,

Te-am simţit sub piele, cald, alunecând

Ca promisiunea, însă nu-i de-ajuns.

Vino lângă mine, iarna, amândoi,

S-o trăim atipic, vinovaţi că nu-s

Drumuri înainte, drumuri înapoi,

Până-n primăvară vom afla răspuns.

Ioan Grigoraș Liliana Trif